als_Latn dik_Latn sag_Latn
“Asnjë shkrimtar tjetër nuk e meriton më shumë Çmimin Nobel në Letërsi”, shkruan Vehbi Bajrami, “dhe mungesa është një padrejtësi ndaj Kadaresë dhe ndaj letërsisë botërore”
Nga Ruben Avxhiu
Botuesi i gazetës shqiptaro-amerikane “Illyria”, Vehbi Bajrami ka botuar në “New York Daily News”, gazetën më popullore njojurkeze, një urim për shkrimtarin Ismail Kadare për fitimin e Çmimit të Jeruzalemit në Letërsi për vitin 2015.
Me mbi tre milionë kopje, NYDN renditet e katërta për nga tirazhi në SHBA pas The New York Times, Washington Post dhe Wall Street Journal dhe ka një bashkëpunim të vjetër tashmë me gazetën shqiptaro-amerikane “Illyria”.
Çmimi i Jeruzalemit është nga më të njohurit në letërsinë ndërkombëtare dhe si fitues Ismail Kadare do të jetë në shoqërinë e emrave të njohur si Borges, Ionesco, Greene, Kundera, McEwan etj.
Shkrimtari i shquar shqiptar do ta marrë çmimin e tij të radhës gjatë Panairit Ndërkombëtar të Librit në Jeruzalem, në datën 8 shkurt.
Në urimin e botuar në gazetën amerikane, botuesi Bajrami citon jurinë përzgjedhëse që ka nënvizuar se Kadareja shquhet për “mënyrën ironike dhe marramendëse të të treguarit”. Ndërsa për shkrimet e tij juria u shpreh në vlerësimin e saj se ato trajtojnë “fajin kolektiv dhe natyrën e padepërtueshme të të vërtetës. Ai përpiqet të nxjerrë në pah (ndërsa fsheh shtresa legjende dhe metafore) pyetjet e papërgjigjshme dhe krimet për mëkatin e të cilave nuk mund të ketë falje. Ndërsa subjektet dhe personazhet e tij janë kryesisht lokale, domethënia dhe rëndësia e tyre janë universale”.
Në përshendetjen e tij në “New York Daily News”, botuesi Bajrami uron shkrimtarin shqiptar për këtë çmim të ri që renditet mes nderimeve të tjera madhore për krijimtarinë e tij. Mes këtyre nderimeve shquajnë të tilla si “Çmimi i Parë Ndërkombëtar në histori i Man Booker për letërsinë botërore të përkthyer në gjuhën angleze apo Çmimi Princi i Asturias që ka shumë prestigj në kulturën europiane. Janë me dhjetëra çmime të tjerë në Gjermani, Itali etj”.
“Asnjë shkrimtar tjetër nuk e meriton më shumë Çmimin Nobel në Letërsi”, shkruan Vehbi Bajrami, “dhe mungesa është një padrejtësi ndaj Kadaresë dhe ndaj letërsisë botërore”.
“Vepra e tij si shkrimtar dhe kontributi i tij si intelektual publik kanë kontribuar në ndryshimet historike në Shqipëri, Ballkan dhe më tej në kulturën europiane dhe botërore”, shkruan botuesi shqiptaro-amerikan në “New York Daily News”, duke renditur pastaj disa nga veprat më të njohura të botuara në SHBA e në gjuhën angleze si “General of the Dead Army, Broken April, Chronicle in Stone, The Successor, The Palace Of Dreams and Twilight of the Eastern Gods.” Ai e mbyll me urimin për Çmimin e Jeruzalemit, në të tre gjuhët anglisht, shqip dhe hebraisht: “Congratulations, Urime, Mazel tov”.
als_Latn mri_Latn als_Latn als_Latn als_Latn als_Latn als_Latn als_Latn als_Latn als_Latn